Եկատերինա Դաֆովսկա

Եկատերինա Դաֆովսկա (, ), բուլղարացի բիաթլոնիստուհի, օլիմպիական խաղերի չեմպիոն (1998) և աշխարհի առաջնության բրոնզե մեդալակիր (1995, 1997)։ Բուլղարացի միակ մարզիկը, որ չեմպիոն է դարձել Ձմեռային օլիմպիական խաղերում։

Կենսագրություն
Եկատերինա Դաֆովսկայան ծնվել է 1975 թվականի նոյեմբերի 28-ին Բուլղարիայի Սմոլյանի մարզի Չեպելարե քաղաքում։Ութ տարեկանում նա սկսել է զբաղվել լեռնադահուկային սպորտով։ 1990 թվականին ընդունվել է մարզադպրոց՝ որոշելով զբաղվել բիաթլոնով։ Շուտով նա ընդգրկվում է Բուլղարիայի պատանեկան ազգային հավաքականում։ Օլիմպիական խաղերին Դաֆովսկան առաջին անգամ մասնակցել է 1994 թվականին Լիլեհամերում (Նորվեգիա), սակայն նշանակալի արդյունքներ ցույց չի տվել (15 կիլոմետրանոց մրցատարածությունում զբաղեցրել է 29-րդ տեղը)։ Սակայն հենց հաջորդ տարի՝ 1995 թվականին, Եկատերինա Դաֆովսկան բրոնզե մեդալ է վաստակում աշխարհի առաջնությունում, որ անցկացվում էր Իտալիայում (Անթոլց, Անտերսելվա)։ Նույն հաջողությունը նա կրկնում է 1997 թվականի աշխարհի առաջնությունում։ Եկատերինա Դաֆովսկայի մարզական կարիերայի գագաթնակետը կարելի է համարել 1998 թվականի, երբ նա Նագանոյում անցկացրած Ձմեռային օլիմպիական խաղերում արժանանում է ոսկե մեդալի։ Բիաթլոնի աշխարհի առաջնության 2002/2003 մրցաշրջանում Դաֆովսկան մոտ էր աշխարհի գավաթի նվաճմանը, սակայն անհաջողությամբ է ավարտում մրցաշրջանի եզրափակիչ մրցավազքերը, ինչը թույլ չի տալիս զբաղեցնել մրցանակային տեղ։ Աշխարհի գավաթի առաջնության ընդհանուր արդյունքներով նա զբաղեցնում է չորրորդ տեղը։ Այդ մրցաշրջանից հետ Եկատերինա Դաֆովսկայի ցույց տված արդյունքները հետզհետե դառնում են ավելի վատը, իսկ 2006/07 մրցաշրջանում նա ընդհանրապես չի մասնակցում աշխարհի գավաթի առաջնությանը։ 2007 թվականին Եկատերինա Դաֆովսկան հայտատարել է, որ ավարտում է իր մարզական կարիերան։

Եկատերինա Դաֆովսկան ամուսնացած է, ունի երկու երեխա։

2010 թվականի մայիսի 20-ից Եկատերին Դաֆովսկան Բուլղարիայի բիաթլոնի ֆեդերացիայի նախագահն է։

Ձեռքբերումներ 
1995 - աշխարհի առաջնության բրոնզե մեդալակիր, Իտալիա
1997 – աշխարհի առաջնության բրոնզե մեդալակիր, Սլովակիա
1998 – Օլիմպիական խաղերի ոսկե մեդալակիր, Նագանո, Ճապոնիա
2002 – հինգերորդ տեղը Օլիմպիական խաղերում, ԱՄՆ
2004 – Եվրոպայի առաջնության ոսկե մեդալակիր, Մինսկ, Բելառուս
2006 – ութերորդ տեղը Օլիմպիական խաղերում, Թուրին, Իտալիա

Աշխարհի գավաթի առաջնություն 
 1997/1998 - 15-րդ տեղ (129 միավոր)
 1998/1999 - 11-րդ տեղ (232 միավոր)
 2000/2001 - 19-րդ տեղ (323 միավոր)
 2001/2002 - 11-րդ տեղ (416 միավոր)
 2002/2003 - 4-րդ տեղ (644 միավոր)
 2003/2004 - 14-րդ տեղ (437 միավոր)
 2004/2005 - 21-րդ տեղ (330 միավոր)
 2005/2006 - 27-րդ տեղ (217 միավոր)

Ծանոթագրություններ

Արտաքին հղումներ
 Օլիմպիական վիճակագրությունը Sports-Reference.com  կայքում  
 Եկատերինա Դաֆովսկայի էջը IBU կայքում  
 Հոդված Ռուսաստանի բիաթլոնիստների միության կայքում  

Բուլղարացի բիաթլոնիստներ
Բուլղարացի օլիմպիական չեմպիոններ